Vermiste tiener gevind: Man vas | Maroela Media
Die polisie het ŉ 50-jarige man in hegtenis geneem nadat die liggaam van ŉ vermiste 13-jarige meisie vroeër die week gevind is.
Kapt. FC van Wyk, woordvoerder van die polisie, het gesê Rene Roman se halfnaakte liggaam is Dinsdag in Lavender Hill naby haar ouerhuis gevind.
Volgens mediaberigte is Roman se liggaam in ŉ houthut in die agterplaas gevind. Haar hande en voete was vasgebind en die liggaam het al begin ontbind.
Roman is op 10 Maart die laaste keer lewend gesien deur ŉ vriend. Volgens Van Wyk is die verdagte Dinsdag in Stellenbosch in hegtenis geneem. “Polisiebeamptes het die man Donderdag na die toneel geneem waar Roman se liggaam gevind is. ŉ Groot groep lede van die gemeenskap het die man probeer aanval en ŉ polisiebeampte is in die proses beseer en vier polisievoertuie beskadig.”
Volgens Van Wyk moes die polisie hul ondersoek van die misdaadtoneel opskort weens die plofbare situasie. Die verdagte sou reeds Donderdagmiddag in die Wynberg-landdroshof verskyn het.
Van Wyk het ŉ beroep op die gemeenskap gedoen om die polisie toe te laat om hul werk te doen. “Dit is teen die wet om reg in eie hande te neem,” het hy gesê.
Liewe Here wat gaan in die mense se koppe aan. Los die gemeenskap uit dat hulle die skuldige uitsorteer.
Van Wyk, somtyds behoort ‘n beroep op die polisie gedoen word om die gemeenskap toe te laat om hul werk te doen.
Kapt van Wyk, jy is reg dat mens nie die reg in eie hande kan neem nie maar dis ook nie reg dat ‘n jong dogter sondermeer vir die lekkerte deur ‘n ou man vermoor word nie! Mense is MOEG van moord, roof en verkragting waar die aangeklaagdes eenvoudig borgtog kry en uitkom om meer ellende te veroorsaak.
Soms wil mens ook se TOT HIERTOE EN NIE VERDER NIE.